ድርቅን ለመከላከል ዘላቂ የልማት ስራዎች ተጠናክረው ሊቀጥሉ ይገባል-ፕሬዚዳንት ሙላቱ
ፕሬዚዳንቱ በአፋር ክልል ጉብኝት ካደረጉ በኋላ ከሃገር ሽማግሌዎችና ከሌሎችም  የህብረተሰብ ክፍሎች ጋር ትናንት በሰመራ ከተማ ተወያይተዋል፡፡በውይይቱ ላይ ፕሬዚደንቱ እንደተናገሩት የአፋር ክልል ህዝብ ከባድ የተፈጥሮ ጫናዎችን እየተጋፈጠ ከቦታ ቦታ በመንቀሳቀስ ኑሮውን ለማሸነፍ ትግል ሲያደርግ ቆይቷል፡፡ይህንን እልህ አስጨራሽ ትግል ከመሠረቱ በመቀየር ወደ ተሻለ አኗኗር ዘይቤ ማሸጋገር ይቻል ዘንድ ላለፉት ዓመታት በርካታ የልማት ሥራዎች  መከናወናቸውን ገልጸዋል፡፡በዚህም ህበረተሰቡን በመንደር በማሰባሰብ እርሰ በርሱና ከመንግስት ጋር ተደጋግፎ እንዲኖር ከማስቻል ባለፈ ከአርብቶ አደርነት ወደ ዘመናዊ የግብርና አሠራር ዘዴዎች እየተሸጋገር መጥቷል፡፡ለዘመናዊ አኗኗር ዘይቤ በሚያመች መልኩ እንዲደራጅ በማድረግ የተሠሩት ተግባራት ዉጤታማ መሆናቸውን ፕሬዚዳንት ሙላቱ፥ ጠቁመው  በቀጣይም መልካም ተሞክሮዎችን በማስፋት ማጠናከር እንደሚገባ  አመልክተዋል፡፡በዝናብ እጥረት ምክንያት በተከሰተው ድርቅ በአርብቶ አደሩና በቤት እንስሳቱ  ላይ የከፋ ጉዳት እንዳይደርስ መንግስት ከባለድርሻ አካላት ጋር በመቀናጀት ከፍተኛ በጀት በመመደብ ጥረት እያደረገ መሆኑን ተናግረዋል።አርብቶ አደሩ ድርቁን በዘላቂነት ለመቋቋም እንዲችል የገጸ ምድርና የከርሰ ምድር ውሃን ማዕከል ያደረገ ቀጣይነት ያላቸው  የልማት ሥራዎች ተጠናክረው ሊቀጥሉ እንደሚገባም አሳስበዋል፡፡ፕሬዚዳንት ዶክተር ሙላቱ ተሾመ ከህብረተሰቡ ለተነሱት ጥያቄዎችም ምላሽ ሰጥተዋል፡፡ድረቁን ለመከላከል የሚደረጉ ድጋፎች ተጠናክረዉ የሚቀጥሉ መሆኑን ያመለከቱት ፕሬዚደንቱ ያጋጠመውን ውሃና የመኖ እጥረት ችግር ለመፍታትም ጥልቅ የዉሃ ጉድገዶች ላይ መስራት ይኖርበታል ብለዋል፡፡የአዋሽ ወንዝ የውሃ መጠን መቀነስን በተመለከተ ችግሩ ከወንዙ አካባቢ በተሰሩ ግድቦች የተፈጠረ ሳይሆን በሀገር አቀፍ ደረጃ ባለፉት ሶስት ዓመታት በተፈጠረዉ ዝናብ እጥረት ተከትሎ የመጣ መሆኑን ጠቁመዋል፡፡በውይይቱ ላይ ከ500 በላይ ሃገር ሽማግልዎችና ሌሎችም የተለያዩ የህብረተሰብ ክፍሎች ተሳትፈዋል፡፡(ኢዜአ)